黄庭坚
再和寄子瞻闻得湖州
天下无相知，得一已当半。
桃僵李为仆，芝焚蕙增叹。
佳人在江湖，照影自娱玩。
一朝入汉宫，扫除备冗散。
何如终流落，长作朝云伴。
相思欲面论，坐起鸡五旦。
身惭尸廪禄，有罪未见案。
公文雄万夫，皦皦不自乱。
臧谷皆亡羊，要以道湔盥。
传声向东南，王事不可缓。
春波下数州，快若七札贯。
椎鼓张风帆，相见泪衰懦。
空文不传心，千古付煨炭。
安得垂天云，飞就吴兴馆。
鱼餍柳絮肥，笋煮溪沙暖。
解歌使君词，樽前有三粲。